РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/40-17

1. март 2017. године

Б е о г р а д

З А П И С Н И К

11. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 28. ФЕБРУАРА 2017. ГОДИНЕ

Седница је почела у 11,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Жарко Богатиновић, Милија Милетић, Тијана Давидовац, Марко Гавриловић, Радован Јанчић, Арпад Фремонд, Горан Јешић, Нада Лазић, мр Марко Миленковић и проф. др Миладин Шеварлић, као и Звонимир Ђокић (заменик Јасмине Обрадовић), Љубинко Ракоњац (заменик Марјане Мараш) и Драган Јовановић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Марјана Мараш, Мирослав Алексић и Ненад Божић.

Седници су присуствовали представници Министарства пољопривреде и заштите животне средине: Велимир Станојевић, државни секретар, Зоран Јањатовић, помоћник министра и Жарко Радат, директор Управе за аграрна плаћања, као и представници средстава јавног информисања.

Пре утврђивања дневног реда, његову допуну предложио је проф. др Миладин Шеварлић са тачкама: 1. Разматрање и предлог решења проблема у наплати ненаплаћених обавеза за пензијско, инвалидско и здравствено осигурање пољопривредника; 2. Разматрање проблема и утврђивање основице и наплате пореза на пољопривредно земљиште и доприноса за одводњавање; 3. Предлог за укидање таксе на електрична бројила у воћњацима за осам месеци у којима се не користи електрична енергија за покретање система за наводњавање; 4. Предлог за укидање таксе за јавни ТВ сервис који се наплаћује заједно са таксом на електрична бројила у воћњацима, фармама и другим облицима пољопривреднe производњe; 5. Предлог за повраћај акциза за нормирану количину дизел горива за поједине линије пољопривредне производње.

Одбор није прихватио предлог проф. др Миладина Шеварлића за допуну дневног реда. ( 3 за, 2 против, 8 није гласало).

Одбор је већином гласова ( 10 за, 2 против, 1 није гласао) усвојио следећи

**Д н е в н и р е д**

1. Разматрање актуелне ситуације у пољопривреди пред предстојећу сетву- планови реализације подстицаја;
2. Разно.

Пре преласка на разматрање прве тачке дневног реда усвојени су записници девете и 10. седнице Одбора, које су одржане 19. јануара и 7. фебруара 2017. године, у тексту у коме су и предложени. (9 за, 4 није гласало).

Прва тачка дневног реда **– Разматрање актуелне ситуације у пољопривреди пред предстојећу сетву- планови реализације подстицаја;**

У уводним напоменама, Велимир Станојевић истакао је да се у наредним данима очекује усвајање пет нових правилника којима ће се увести нове подстицајне мере или допунити постојеће, као што су: подстицајна средства за младе пољопривреднике, изградња објеката и опреме (фарма, силоси, хладњаче), набавка трактора за воћарско-виноградарску производњу и механизације за примарну биљну и сточарску производњу. Тренутно се исплаћују средства за тов јунади и свиња, премије за млеко, као и неисплаћене инвестиције из 2016. године.

Жарко Радат подсетио је да је протекла година завршена веома успешно и да је реализовано преко 114.000 захтева за субвенције, што је око 99,4% буџета. Ове године бележи се пораст броја захтева за приплодна грла и за тов.

Зоран Јањатовић, представио је правилник о подстицајима за изградњу силоса, хладњача и других објеката за складиштење намењених сектору производње и прераде житарица, воћа и поврћа, меса, као и за изградњу фарми за прераду свих врста млека. Како је истакао, један од правилника односиће се и на подстицаје за набавку механизације за примарну биљну и сточарску производњу. Такође, донеће се и правилник за набавку трактора снаге до 100 кW за воћарско-виноградарску производњу. Он је додао да ће, као још једна од нових мера подстицаја, бити донет правилник који се односи на подршку младим пољопривредним произвођачима за покретање сопствених пољопривредних газдинстава, у виду старт-ап кредита у износу од 10.000 евра, при чему ће до 75% од поменуте суме за подстицаје бити бесповратно. Постојећи правилник за прераду пољопривредних производа ће такође бити унапређен.  
 Маријан Ристичевић истакао је да су мере подстицаја које се предвиђају за ову годину веома важне за развој пољопривреде у Србији, међутим, нагласио је потребу детаљнијег извештавања о ситуацији у пољопривреди пред предстојећу сетву. Уједно, истакао је потребу што скоријег усвајања најављених правилника и изразио наду да ће у максималној мери правилници бити у функцији предстојеће сетве.

У дискусији су учествовали народни посланици: Маријан Ристичевић, Горан Јешић, Нада Лазић, проф. др Миладин Шеварлић и Милија Милетић.

Одбор је једногласно, донео следећи

З а к љ у ч а к

Одбор препоручује Министарству пољопривреде и заштите животне средине, имајући у виду предстојећу сетву, да што хитније донесе одговарајуће правилнике за подстицаје у пољопривреди и руралном развоју.

Друга тачка дневног реда – **Разно**

Под тачком разно,проф**.** др Миладин Шеварлић подсетио је на предлог да се одржи седница на тему задругарства и предложио да се она сазове када се прикупе сви потребни извештаји и информације везано за поменуту седницу.

Седница је закључена у 12,55 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић